
DECIZIA M.C. ȘI ALȚII ÎMPOTRIVA ROMÂNIEI 
DECIZIA M.C. ȘI ALȚII ÎMPOTRIVA ROMÂNIEI 
CURTEA EUROPEANĂ A DREPTURILOR OMULUI

SECȚIA A PATRA
DECIZIE
Cererea nr. 44654/18 
M.C. și alții
împotriva României

Curtea Europeană a Drepturilor Omului (Secția a patra), reunită la 22 octombrie 2024 într-o cameră compusă din:
	Tim Eicke, președinte,
	Ana Maria Guerra Martins,
	Mateja Đurović, judecători,
și Simeon Petrovski, grefier adjunct de secție,
Având în vedere cererea menționată anterior, introdusă la 13 septembrie 2018,
după ce a deliberat, pronunță următoarea decizie:
ÎN FAPT ȘI PROCEDURA
1. Lista reclamanților este prezentată în anexă. Primul reclamant este fiul celei de-a doua reclamante și al celui de-al treilea reclamant. Au fost reprezentați de doamna C.M. Rădulescu, un avocat care profesează în București.
2. Guvernul român („guvernul”) a fost reprezentat de agentul guvernamental, doamna O.F. Ezer, din cadrul Ministerului Afacerilor Externe.
3. La 28 februarie 2019, cererea a fost comunicată Guvernului. În același timp, a fost informat de decizia de păstrare a anonimatului reclamanților și de decizia de examinare cu prioritate a cererii (art. 41 din Regulamentul Curții). Guvernul a prezentat observațiile sale la 9 iulie 2020, 11 octombrie și 10 noiembrie 2021.
4. La 24 iunie 2019, președintele Secției a admis cererea de intervenție în proces a Consiliului Național al Dizabilității din România și a European Disability Forum (formulată în comun); a Disability Rights International și a Disability Rights Law Clinic (formulată în comun); a Rețelei europene pentru viață independentă și a Alianței pentru educație inclusivă (formulată în comun); a Fundației Helsinki pentru Drepturile Omului și a Forumului pentru drepturile omului (formulată în comun); și a Validity Foundation.
Circumstanțele cauzei
Situația școlară a primului reclamant
5. La 17 martie 2008, la vârsta de nouă ani, primul reclamant a fost diagnosticat cu tulburare de opoziție și regresie emoțională, afecțiune caracterizată prin iritabilitate, comportament conflictual și sfidător, dorință de răzbunare.
6. Din septembrie 2008, a urmat cursurile școlii publice „E.L.” Din cauza problemelor de comportament în clasă, cea de-a doua reclamantă și cel de-al treilea reclamant au contactat fundația Salvați Copiii, care i-a oferit consiliere, sprijin și intervenție de grup în clasă.
7. Pe durata anului școlar 2010 – 2011, primul reclamant ar fi fost intimidat de S., dirigintele clasei sale, și de unii colegi de clasă.
8. Întrucât au rămas fără răspuns cererile repetate ale reclamanților adresate școlii și Ministerului Educației („Ministerul”) pentru a rezolva problema sau pentru a permite transferarea primului reclamant la o altă școală publică, la 16 septembrie 2011 primul reclamant a fost transferat la o școală privată, unde și-a continuat educația.
Procedura penală
9. La 7 noiembrie 2011, cea de-a doua reclamantă și cel de-al treilea reclamant, în numele primului reclamant, au formulat plângere penală împotriva lui S., acuzându-l de abuz fizic și psihic asupra fiului lor la școală. De asemenea, au solicitat despăgubiri în numele copilului, după cum urmează: 78 820 euro (EUR) pentru taxele școlare aferente anilor școlari între 2011 și 2016 și 30 000 EUR pentru prejudiciul moral.
[bookmark: paragraph00010]10. La 26 ianuarie 2017, judecătoria de sector competentă din București l‑a condamnat pe S. pentru douăzeci și unu de fapte de purtare abuzivă comise asupra primului reclamant, la o pedeapsă de doi ani de închisoare cu suspendarea executării pe o durată de patru ani. Instanța a decis că nu avea competența să examineze cererea de despăgubiri. Prin decizia definitivă din 15 iunie 2017, Curtea de Apel București a redus pedeapsa la un an.
Prima acțiune în despăgubiri
11. La 18 decembrie 2013, primul reclamant, reprezentat de a doua reclamantă și de al treilea reclamant, a introdus o acțiune în despăgubiri, plângându-se că ar fi fost supus la rele tratamente la școala E.L., ca și de lipsa de acțiune a autorităților pentru a preveni supunerea sa la bullying și pentru a-i asigura adaptările necesare dizabilității, precum și de faptul că nu au asigurat transferarea sa la o altă școală. A pretins despăgubiri, inclusiv taxele pentru școala privată aferente anilor școlari între 2011 și 2013.
12. În decizia definitivă din 30 iunie 2021, Curtea de Apel București a constatat că școala și Ministerul nu au abordat adecvat cauza primului reclamant și că omisiunea lor i‑a afectat demnitatea, stima de sine și reputația. Curtea a mai constatat că de a doua reclamantă și cel de-al treilea reclamant erau în mod egal răspunzători pentru dificultățile școlare ale primului reclamant, dat fiind că refuzaseră în mod constant să coopereze cu școala și respinseseră mai multe măsuri propuse în beneficiul fiului lor. În consecință, a dispus ca Ministerul și școala E.L. să plătească primului reclamant jumătate din taxele școlare, acordând astfel 23 333,50 euro (EUR), plus dobânda, cu titlu de despăgubire pentru prejudiciul material. De asemenea, a acordat primului reclamant 4 000 de lei românești (aproximativ 800 EUR la acea dată) cu titlu de despăgubire pentru prejudiciul moral pentru atingerea adusă demnității sale.
A doua acțiune în despăgubiri
13. La 7 martie 2018, primul reclamant a formulat o acțiune în fața Tribunalului București, susținând că a fost o victimă a discriminării ca urmare a neasigurării unei adaptări rezonabile pentru dizabilitatea sa la școala E.L. Acesta a solicitat suma de 56 806 EUR, reprezentând taxele școlare plătite școlii private pentru ciclul liceal( anii școlari 2015‑2019) și 20 000 EUR pentru prejudiciul moral.
[bookmark: paragraph00014]14. La 22 decembrie 2021, curtea de apel a respins acțiunea ca fiind nefondată. A reiterat că, prin decizia definitivă din 30 iunie 2021 (a se vedea supra, pct. 12) instanța a constatat că, prin acțiunile și omisiunile lor, Ministerul și școala E.L. au afectat demnitatea reclamantului. Prin urmare, în ceea ce privește studiile gimnaziale ale reclamantului, adică ciclul gimnazial, acțiunile/omisiunile lor ar putea fi calificate ca discriminatorii întrucât îl împiedicaseră pe reclamant să frecventeze școala publică în condiții de egalitate cu elevii care nu aveau cerințe educaționale speciale.
[bookmark: paragraph00015]15. Cu toate acestea, deoarece primul reclamant nu trecuse printr-un examen de admitere în școală prevăzut de lege, nu putea să frecventeze liceul într-o școală publică. În consecință, nu se afla într-o situație comparabilă cu cea a elevilor din sectorul public și pârâții nu-l puteau discrimina în acea perioadă.
16. Prin decizia definitivă din 17 octombrie 2023, Înalta Curte de Casație și Justiție a menținut decizia curții de apel.
Capete de cerere
17. Reclamanții s-au plâns de relele tratamente aplicate primului reclamant la școală (art. 3 din Convenție) și de presupusa incapacitate a autorităților de a-l proteja pe el și dreptul său la educație (art. 2 din Protocolul nr. 1). De asemenea, au considerat că procedurile interne nu au fost echitabile (art. 6) și că nu au dispus de căi de atac eficiente pentru a-și formula plângerile (art. 13). Au susținut că dreptul la respectarea vieții private al celei de-a doua reclamante și al celui de-al treilea reclamant și dreptul la educație al primului reclamant au fost încălcate din cauza dizabilității acestuia din urmă (art. 14 din Convenție coroborat cu art. 8 și art. 2 din Protocolul nr. 1).
ÎN DREPT
18. Guvernul a susținut că reclamanții nu au epuizat căile de atac interne, deoarece acțiunile în despăgubire erau pendinte la acel moment. Reclamanții au răspuns că autoritățile au recunoscut și au corectat doar parțial încălcările Convenției și și-au reiterat argumentele inițiale.
19. Curtea nu este obligată să examineze toate problemele ridicate de părți. Având în vedere evoluțiile din cadrul acțiunii în despăgubire ulterioare comunicării cererii către Guvern (a se vedea supra, pct. 12 și 14) consideră că nu există o justificare obiectivă pentru a continua să examineze capetele de cerere și că, prin urmare, este oportun să aplice art. 37 § 1 lit. b) din Convenție care îi permite să „radieze de pe rol o cerere atunci când circumstanțele permit să se tragă concluzia că [...] litigiul a fost rezolvat [...]”.
[bookmark: _cl28557THELAW][bookmark: _cl34221THELAW]20. Pentru a putea concluziona că această dispoziție se aplică, Curtea trebuie să răspundă pe rând la două întrebări: în primul rând, trebuie să se întrebe dacă împrejurările de care se plâng în mod direct reclamanții persistă și, în al doilea rând, dacă au fost remediate efectele unei eventuale încălcări a Convenției din cauza acestor împrejurări [a se vedea Kaftailova împotriva Letoniei (scoatere de pe rol) (MC), nr. 59643/00, pct. 48, 7 decembrie 2007, și Pisano împotriva Italiei (scoatere de pe rol) (MC), nr. 36732/97, pct. 42, 24 octombrie 2002].
21. Referitor la prima întrebare, a observat că primul reclamant a încetat să mai frecventeze școala E.L. în 2011 (a se vedea supra, pct. 8), ceea ce efectiv punea capăt situației denunțate, precum și oricăror obligații din partea respectivei școli de a asigura adaptări rezonabile pentru dizabilitatea sa.
22. În ceea ce privește a doua întrebare, se observă că profesorul S. a fost condamnat la o pedeapsă de închisoare cu suspendarea executării pentru tratamentul aplicat primului reclamant în timpul când acesta studia la școala E.L. (a se vedea supra, pct. 10). Instanțele au declarat în termeni fără echivoc că primul reclamant a fost tratat necorespunzător și discriminat la școala E.L. și că s-a adus atingere demnității sale (a se vedea supra, pct. 10, 12 și 14). Mai mult, instanțele i-au acordat primului reclamant despăgubiri în cuantum proporțional cu nivelul de răspundere al celor implicați (a se vedea supra, pct. 12 și 15). Cea de-a doua reclamantă și cel de-al treilea reclamant nu au solicitat despăgubiri suplimentare în numele lor (a se vedea supra, pct. 9, 11 și 13).
[bookmark: _cl40633THELAW][bookmark: _cl24741THELAW][bookmark: _cl38491]23. Desigur, despăgubirea pentru prejudiciul moral acordată primului reclamant este inferioară celei pe care Curtea o acordă în mod obișnuit în cazul în care constată o încălcare a Convenției în cauze similare celei de față (a se vedea, de exemplu, mutatis mutandis, F.O. împotriva Croației, nr. 29555/13, pct. 89, 103, 104 și 108, 22 aprilie 2021, și Đorđević împotriva Croației, nr. 41526/10, pct. 149-50, 153 și 172, CEDO 2012). Acestea fiind spuse, trebuie reiterat că, în sensul art. 37 § 1 lit. b) din Convenție, nu este necesar ca reclamantului, pe lângă faptul că a obținut soluționarea cauzei, să i se acorde și o despăgubire [a se vedea Vadalà împotriva Italiei (dec.), nr. 14656/15, pct. 36, 7 noiembrie 2023]. În sfârșit, niciun motiv special legat de respectarea drepturilor omului, astfel cum sunt definite în Convenție, nu impune Curții să continue examinarea plângerilor în cauză în temeiul art. 37 § 1 in fine.
24. Prin urmare, Curtea concluzionează că problema a fost soluționată în sensul art. 37 § 1 lit. b) din Convenție. În consecință, cauza ar trebui să fie scoasă de pe rolul Curții.
Pentru aceste motive, Curtea, în unanimitate,
Hotărăște să radieze cererea de pe rol.
Redactată în limba engleză și comunicată în scris la 21 noiembrie 2024.
	
	Simeon Petrovski	Tim Eicke
	Grefier adjunct	Președinte


Anexă
Lista reclamanților
Cererea nr. 44654/18
	Nr.
	Numele reclamantului
	Genul
	Anul nașterii
	Domiciliul

	1.
	M. C.
	M
	1999
	București

	2.
	D.M.C.
	F
	1967
	București

	3.
	R.M.C.
	M
	1968
	București



[image: R:\1_Graphics&Web\Court_Graphic_Charter\2013\ECHR_Stationery\Documents_and_Letters\Cover_Pages_And_Docs\White_600_dpi\ECHR_CoverpageCS61_ECHR_Coverpage_Footer_COE_Black.png]
6
5
image1.png
I I 1 |
1 7
| I

|

EUROPEAN COURT OF HUMAN RIGHTS
COUR EUROPEENNE DES DROITS DE L'HOMME




image2.png
COUNCIL OF EUROPE

* X
*
* *
* *
* e X

CONSEIL DE 'EUROPE




